На основу члана 6, члана 10, члана 75 Закона о радним односима у државним органима ( „Службени гласник РС“ бр.48/91, 66/91, 44/98, 49/99, 34/2001, 39/2002, 49/5005, 79/2005, 81/2005, 83/2005, 23/2013), члана 46 став 1. тачка 7) Закона о локалној самоуправи ( „Службени гласник РС“ бр.129/2007 и 83/2014), члана 57 став 1. тачка 7) Статута општине Гаџин Хан („ Службени лист града Ниша“ бр.63/2008, 55/2011, 46/2012,36/2013), члана 3. став 1. Тачка 7) Одлуке о општинском већу општине Гаџин Хан, одлучујући о избору кандидата по поднетим пријавама по јавном огласу за избор кандидата за начелника општинске управе општине Гаџин Хан, објављеног дана 15. октобра 2014. године,

Општинско веће општине Гаџин Хан, на 76. (седамдесетшестој) седници одржаној дана 30. октобра 2014. године доноси

**О Д Л У К У**

**О ИЗБОРУ КАНДИДАТА**

**1-БИРА СЕ** Љиљана Петровић дипломирани правник из Ниша, по јавном огласу за избор кандидата за начелника Општинске управе општине Гаџин Хан за период од пет година, објављеном у огласним новинама Националне службе за запошљавање „ Послови“ број 591 дана 15. октобра 2014. године

2-Изабрани кандидат из става 1. изреке ове одлуке биће постављена за начелника Општинске управе општине Гаџин Хан када ова одлука о избору кандидата постане коначна.

**О б р а з л о ж е њ е**

Општинско веће општине Гаџин Хан на 74. (седамдесетчетвртој) седници одржаној дана 06. октобра 2014. године донело је Одлуку о расписивању јавног огласа за избор кандидата за начелника Општинске управе општине Гаџин Хан за период од пет година, број:06-618/2014-III и исту објавило у огласним новинама Националне службе за запошљавање „ Послови“ број 591 дана 15. октобра 2014. године.

По објављеном расписаном јавном огласу за избор кандидата пријаве на оглас доставила су три кандидата и то: Љиљана Петровић дипломирани правник из Ниша дана 21.10.2014. год. , Иван Миланов дипломирани правник из Ниша дана 23.10.2014. год. и Драшко Драшковић из Новог Сада путем e-maill-a 23. 10.2104. године

Све три пријаве наведених кандидата су благовремене јер су поднете у року одређеног огласом по коме је задњи дан рока за подношење пријава био 23. октобар 2014. године.

Пријава кандидата Драшка Драшковића је непотпуна с обзиром да уз пријаву и CV, које је послао e-maill-om није доставио доказе о испуњавању услова огласа за начелника општинске управе прописане законом и траженим јавним огласом, те као непотпуна није разматрана.

Пријаве кандидата Љиљане Петровић и Ивана Миланова обоје из Ниша су потпуне јер су достављени докази о испуњавању свих услова за начелника општинске управе прописане законом и траженим јавним огласом, с тим што Иван Миланов није доставио једино доказ о здравственој способности-лекарско уверење о здравственом стању али имајући у виду да једно овај доказ излаже кандидате који траже запослење трошковима ради прибављања истог то је његова пријава је разматрана.

Законом о радним односима у државним органима ( „Службени гласник РС“ бр.48/91, 66/91, 44/98, 49/99, 34/2001, 39/2002, 49/5005, 79/2005, 81/2005, 83/2005, 23/2013), прописано је чланом 10. Став 1. : „ *Одлуку о избору између пријављених кандидата доноси функционер који руководи државним органом у року од 15 дана од дана истека рока за оглашавање“.*

Законом о локалној самоуправи ( „Службени гласник РС“ бр.129/2007 и 83/2014) чланом 46 став 1. тачка 7) прописано је: *„ Општинско веће поставља и разрешава начелника општинске управе, односно начелника за поједине области“,*одредбама члана 57 став 1. тачка 7) Статута општине Гаџин Хан („ Службени лист града Ниша“ бр.63/2008, 55/2011, 46/2012,36/2013), члана 3. став 1. Тачка 7) Одлуке о општинском већу општине Гаџин Хан прописано је: *„Општинско веће поставља и разрешава начелника Општинске управе“.*

Након разматрања пријава кандидата Љиљане Петровић из Ниша и Ивана Миланова из Ниша утврђено је да испуњавају све опште и посебне услове предвиђене законом и јавним огласом, те процењујући све околности од значаја за избор кандидата, уз дискреционо право органа за доношење одлуке о избору кандидата по слободној оцени, донета је одлука као у диспозитиву.

**Поука о правном леку**: Против ове одлуке може се поднети приговор Општинском већу општине Гаџин Хан, у року од осам дана од дана пријема исте.

**ОПШТИНСКО ВЕЋЕ ОПШТИНЕ ГАЏИН ХАН**

**Број:06-618/2014-III**  ПРЕДСЕДНИК

У Гаџином Хану, 30. октобра 2014. године Саша Ђорђевић